《入南城遇老医言山阳旧事因成十六韵》
元代·袁桷

邂逅山阳老，相传事已讹。奸雄归草莽，天地入悲歌。

太守筹谋误，将军礼数苛。鞬櫜同下吏，驺御失前珂。

淟涊颜如此，凭陵事若何。比肩身肯辱，却立齿争摩。

水卷寒云甲，风挥白日戈。耳闻人作脍，眼见血成河。

翕霍同么子，仓皇类小皤。官车奔及马，妇女走乘骡。

自古儒冠忤，难将杯酒和。功成真草草，时至复峨峨。

漂母恩徒快，中郎咏未磨。遗屯迷鳖石，旧浴暗龙涡。

土沃村村麦，湖深处处荷。人生贵行乐，何必问铜驼。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。